Komission lausunto EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta Euroopan parlamentin ja neuvoston direktiiviksi työntekijöille tiedottamista ja heidän kuulemistaan koskevista yleisistä puitteista Euroopan yhteisössä - Komission ehdotusta muuttava EY:n perustamissopimuksen 250 artiklan 2 kohdan nojalla /* KOM/2001/0701 lopull. - COD 1998/0315 */





KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI TYÖNTEKIJÖILLE TIEDOTTAMISTA JA HEIDÄN KUULEMISTAAN KOSKEVISTA YLEISISTÄ PUITTEISTA EUROOPAN YHTEISÖSSÄ - KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla 1. Asian käsittelyn vaiheet Komissio antoi 17. marraskuuta 1998 Euroopan parlamentille ja neuvostolle edellä mainitun 137 artiklan 2 kohtaan perustuvan direktiiviehdotuksen. Talous- ja sosiaalikomitea antoi lausuntonsa 7. heinäkuuta 1999. Euroopan parlamentti antoi lausuntonsa ensimmäisessä käsittelyssä 14. huhtikuuta 1999. Komissio hyväksyi osan parlamentin tarkistuksista. Se esitti 23. toukokuuta 2001 muutetun ehdotuksen, johon oli sisällytetty hyväksytyt tarkistukset sekä joitakin muita muutoksia. Neuvosto vahvisti yksimielisesti yhteisen kannan 23. heinäkuuta 2001. Euroopan parlamentti hyväksyi 23. lokakuuta 2001 toisessa käsittelyssä 13 tarkistusta neuvoston yhteiseen kantaan. Tässä lausunnossa vahvistetaan komission kanta parlamentin tarkistuksiin. 2. ehdotuksen tarkoitus Direktiivillä pyritään täydentämään työntekijöille tiedottamista ja heidän kuulemistaan koskevia voimassa olevia kansallisia ja yhteisön säännöksiä. 3. Komission lausunto parlamentin tarkistuksista 3.1 Komission kanta tiivistettynä Komissio voi hyväksyä tehdyistä tarkistuksista kaksi kokonaan ja kolme periaatteessa. Komissio ei voi hyväksyä muita kahdeksaa parlamentin tarkistusta. 3.2 Parlamentin toisessa käsittelyssä hyväksymät tarkistukset 3.2.1 Hyväksytyt tarkistukset 3.2.1.1 Tarkistus 3 ("työmarkkinaosapuolten" määritelmä) (2 artiklan e a alakohta) (uusi) Tarkistuksen tarkoituksena on ottaa käyttöön "työmarkkinaosapuolia" koskeva uusi, direktiivin mukainen määritelmä. Parlamentin ehdottama määritelmä tuntuu hyväksyttävältä, koska tätä käsitettä käytetään ehdotetun direktiivin eri säännöksissä ja ennen kaikkea 5 ja 11 artiklassa. 3.2.1.2 Tarkistus 8 (kuulemisen sisältö) (4 artiklan 4 kohdan c alakohta) Tässä tarkistuksessa selkeytetään tekstiä ja täsmennetään, että kuulemisen on perustuttava tietoihin, jotka toimitetaan 2 artiklan f alakohdan mukaisesti. 3.2.2 Periaatteessa hyväksytyt tarkistukset 3.2.2.1 Tarkistus 2 (seuraamuksia koskeva johdanto-osan kappale) (johdanto-osan 26 a kappale (uusi)) Komissio antaa hyväksyntänsä sille, että laaditaan johdanto-osan kappale, jolla korostetaan tehostettujen ja varoittavien seuraamusten merkitystä sekä sellaisten oikeudellisten menettelyjen merkitystä, joita sovelletaan siinä tapauksessa, että päätökset on tehty tästä direktiivistä aiheutuvia velvoitteita törkeästi rikkoen. 3.2.2.2 Tarkistus 6 (työmarkkinaosapuolten välisen vuoropuhelun edistäminen pienissä ja keskisuurissa yrityksissä) (3 artiklan 3 a kohta (uusi)) Tämän tarkistuksen tarkoituksena on korostaa työmarkkinaosapuolten välisen vuoropuhelun edistämisen merkitystä pienissä ja keskisuurissa yrityksissä, jotka jäävät kokonsa vuoksi ehdotetun direktiivin soveltamisalan ulkopuolelle. Komissio hyväksyy periaatteen, jolle tämä tarkistus perustuu, mutta katsoo, että tarkistuksesta on laadittava johdanto-osan kappale. 3.2.2.3 Tarkistus 13 (niiden tapojen soveltaminen, joilla tässä direktiivissä säädetyt periaatteet voidaan panna täytäntöön julkishallinnossa) (9 a artikla (uusi)) Tarkistuksen mukaan jäsenvaltioiden on tarkasteltava yhteistyössä työmarkkinaosapuolten kanssa asianmukaisia tapoja, joilla tässä direktiivissä säädetyt periaatteet voidaan panna täytäntöön julkishallinnossa. Komissio hyväksyy periaatteen, jolle tämä tarkistus perustuu, mutta katsoo, että tarkistuksesta on laadittava johdanto-osan kappale. 3.2.3 Hylätyt tarkistukset 3.2.3.1 Tarkistus 1 (työntekijöiden edustajat) (johdanto-osan 22 a kappale (uusi)) Komissio katsoo, että johdanto-osan kappaleeseen ehdotettu tarkistus ei ole asianmukainen tämän ehdotuksen yhteydessä etenkin 2 artiklan e alakohdan perusteella. 3.2.3.2 Tarkistus 4 (tiedottamisen määritelmä) (2 artiklan f alakohta) Komission mielestä neuvoston yhteisessä kannassa oleva tiedottamisen määritelmä on asianmukainen ja riittävä muun muassa sen perusteella, mitä ehdotetun direktiivin ensimmäisessä artiklassa säädetään. 3.2.3.3 Tarkistus 5 (kuulemisen määritelmä) (2 artiklan g alakohta)) Komission mielestä neuvoston yhteisessä kannassa oleva tiedottamisen määritelmä on asianmukainen ja riittävä muun muassa sen perusteella, mitä ehdotetun direktiivin ensimmäisessä artiklassa säädetään. 3.2.3.4 Tarkistus 7 (tiedottamisen sisältö) (4 artiklan 2 kohdan a alakohta)) Kun otetaan huomioon ehdotetun direktiivin yleisluonne, komissio katsoo, että parlamentin kyseiseen säännökseen ehdottama sanamuoto on liian yksityiskohtainen. 3.2.3.5 Tarkistus 9 (kuulemisen sisältö) (4 artiklan 4 a ja 4 b kohta (uusi)) Komission mielestä neuvoston yhteisessä kannassa olevat kuulemismenettelyihin liittyvät säännöt on asianmukaiset ja riittävät muun muassa sen perusteella, mitä ehdotetun direktiivin ensimmäisessä artiklassa säädetään. 3.2.3.6 Tarkistus 10 (työmarkkinaosapuolten välisten sopimusten sisältö) (5 artikla) Komission mielestä 5 artiklassa, sellaisena kuin se on neuvoston yhteisessä kannassa, taataan riittävä tasapaino työmarkkinaosapuolten itsenäisyyden ja työntekijöiden suojelun välillä. 3.2.3.7 Tarkistus 11 (työntekijöiden edustajat) (7 artikla) Kun otetaan huomioon ehdotetun direktiivin yleisluonne, komissio katsoo, että parlamentin kyseiseen säännökseen ehdottama sanamuoto on liian yksityiskohtainen. 3.2.3.8 Tarkistus 15 (siirtymäsäännökset) (10 artikla) Komission mielestä on ehdotetun direktiivin osalta poikkeuksellisesti hyväksyttävää säätää pidemmästä ajanjaksosta, jonka kuluessa jäsenvaltioiden pantava direktiivin säännökset täysimääräisesti täytäntöön; jäsenvaltioiden on tehtävä täytäntöönpanon eteen runsaasti työtä, koska tällä alalla ei ole yleisiä sääntöjä. 3.3 Muutettu ehdotus Komissio muuttaa EY:n perustamissopimuksen 250 artiklan 2 kohdan mukaisesti ehdotustaan edellä esitetyllä tavalla.